ከ6 ነጥብ 8 ቢሊዮን በላይ የዛፍ ችግኞችን በመላው አገሪቱ እየተተከሉ ነው
– በዘንድሮ የክረምት ወቅት ከ6 ነጥብ 8 ቢሊዮን በላይ የተለያዩ አገር በቀልና የውጪ ዝርያ ያላቸው የዛፍ ችግኞችን እየተተከሉ መሆኑን የግብርና ሚኒስቴር አስታወቀ፡፡ በሚኒስቴሩ የሕዝብ ግንኙነት ባለሙያ አቶ ኤርሚያስ ባዩ ለዋልታ እንደገለጹት የችግኞቹ ተካለይ እየተካሄደ ያለው በተለያዩ ክልሎች ውስጥ በተዘጋጀው ከሁለት ሚሊዮን ሄክታር በሚበልጥ መሬት ላይ ነው። በ2005 ዓ.ም የበጋ ወቅት ለአፈርና ውሃ ጥበቃው የሚያገለግሉ የእርከን ሥራዎች ሲከናወኑ እንደነበር የተናገሩት አቶ ኤርሚያስ በክረምቱ ወራት ደግሞ የችግኝ ተከላው በመላ አገሪቱ እየተከናወነ እንደሚገኝ ገልጸዋል ።በበጋ ወቅት በመላው አገሪቱ በተከናወነው የአፈርና ውሃ ጥበቃ ሥራ ከ171 ሚሊዮን በላይ የህብረተሰብ ክፍሎች መሳተፋቸውን አቶ ኤርሚያስ አስረድተዋል፡፡ ባለፉት በሁለት ዓመታ ውስጥ በ13 ሚሊዮን 720ሺ ሄክታር መሬት ላይ የአፈርና የውሃ ጥበቃ ሥራዎች መከናወናቸውንም ተናግረዋል።እንደ ባለሙያው ገለጻ በ2004 ዓ.ም የበጋ ወቅት በተለያዩ የአገሪቱ አካባቢዎች ከተተከሉት ከ4.5 ሚሊዮን በላይ ችግኞች ውስጥ 70 በመቶ የሚሆኑት መጽደቃቸውን አቶ ኤርሚያስ ።   በየዓመቱ በቢሊዮኖች የሚቆጠሩ የዛፍ ችግኞችን በመትከልና የተጎዱ መሬቶችን መልሰው እንዲያገግሙ በማድረግ የደን ሽፋኑ ከ11 በመቶ በላይ መድረሱን አቶ ኤርሚያስ አስረድተዋል።   በአምስት ዓመቱ የዕድገትና ትራንስፎርሜሽን ዕቅድ የአገሪቱን የደን ሽፋን 13 በመቶ ለማድረስ በአረንጓዴ ልማት ስትራቴጂ መሠረት ችግኞችን በመትከል ፤በመንከባከብና የተፈጥሮ ሃብትን በዘላቂነት ለማልማት ፈርጀ ብዙ እንቅስቃሴዎች እየተካሄዱ መሆኑን ባለሙያው አስረድተዋል። 